এবার প্রথম দুই দফায় অনুষ্ঠিত ২১১টি উপজেলার নির্বাচনে চেয়ারম্যান পদে মোট ২১টি, ভাইস চেয়ারম্যান পদে ৫৮টি ও মহিলা ভাইস চেয়ারম্যান পদে ১৯টিতে বিজয়ী হয়েছে জামায়াত। ২০০৯ সালে তৃতীয় উপজেলা নির্বাচনে চেয়ারম্যান পদে ২৪টি, ভাইস চেয়ারম্যান পদে ২৭টি ও মহিলা ভাইস চেয়ারম্যান পদে ১৩টিতে বিজয়ী হয়েছিল জামায়াত। সাতটি কারণে এবার জামায়াত এই সাফল্য পেয়েছে। প্রোবনিউজের অনুসন্ধানে এসব তথ্য পাওয়া গেছে। প্রথমত, অন্যান্য রাজনৈতিক দলগুলো নির্বাচনের কয়েকদিন আগে প্রার্থী মনোনয়ন দিলেও জামায়াত তা সেরে ফেলে ২০০৯ সালে। ওই বছরের প্রথম দিকেই দেশের প্রতিটি উপজেলার ওয়ার্ড সভাপতি ও সেক্রেটারিদের ভোটে প্রাথমিকভাবে চেয়ারম্যান, ভাইস-চেয়ারম্যান ও মহিলা ভাইস চেয়ারম্যান তালিকা প্রস্তুত করা হয়। ভোটে নির্বাচিতদের পর্যায়ক্রমে জেলা মজলিশে শুরা ও কর্মপরিষদ থেকে চূড়ান্ত করা হয়। পরে কেন্দ্রীয় কমিটির অনুমোদন নিয়ে অভ্যন্তীরণভাবে দেশের প্রতিটি উপজেলায় প্রার্থী ঘোষণা করে জামায়াত। এ কাজে প্রায় দুই মাস সময় লেগেছে দলটির।